Polisie ondersoek premier se bloulig-ongelukArgieffoto Die Mpumalanga-polisie het bevestig ŉ ondersoek is van stapel gestuur nadat ŉ voetganger Donderdagoggend deur die konvooi van die provinsie se premier, David Mabuza, doodgery is. Brig. Leonard Hlathi, provinsiale polisiewoordvoerder, het aan Maroela Media bevestig ŉ polisiebeampte verbonde aan Mbombela (Nelspruit) se beskerming-en-veiligheidsdienste was in dié ongeluk betrokke. Maroela Media het vroeër berig een van die konvooivoertuie het die man op die N4-snelweg by Croc Valley in die rigting van Karino in Mbombela (Nelspruit) getref toe hy die pad wou oorsteek. “Die polisie het ŉ saak van strafbare manslag aanhangig gemaak en ondersoek die omstandighede rondom die ongeluk,” het Hlathi gesê. Volgens Zibonele Mncwango, Mabuza se woordvoerder, was Mabuza op pad na die lughawe om ŉ vlug te haal om ŉ gedenkdiens by te woon van die 20 mense, onder wie 18 skoolkinders, wat twee weke gelede op die R25 buite Bronkhorstspruit in ŉ ongeluk dood is. Mabuza het sy meegevoel met die oorledene se familie betuig. Hy sal binnekort ŉ besoek aan die man se familie bring om sy meegevoel oor te dra.